CELEX: 52017PC0293
Language: bg
Date: 2017-06-08
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 8.6.2017
            COM(2017) 293 final
            2017/0124(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                („Директивата за ДДС“) Съветът, действащ с единодушие по предложение на Комисията, може да упълномощи всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на избягване на данъци и отклонение от данъчно облагане.
            
            
               С писмо, заведено в Комисията на 20 декември 2016 г., Хърватия поиска разрешение да прилага от 1 януари 2018 г. до 31 декември 2020 г. мярка за дерогация от член 287 от Директивата за ДДС, разрешаваща на Хърватия да освободи от ДДС данъчно задължените лица, чийто годишен оборот е не по-висок от 45 000 EUR.
            
            
               В съответствие с член 395, параграф 2 от Директивата за ДДС с писмо от 13 март 2017 г. Комисията осведоми останалите държави членки за отправеното от Хърватия искане. С писмо от 14 март 2017 г. Комисията уведоми Хърватия, че разполага с цялата необходима информация, за да разгледа искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.
            
            
               По силата на член 287, точка 19 от Директивата за ДДС Хърватия може да освободи от ДДС данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната (230 000 куни). Хърватия отправи искане за увеличаване на този праг до равностойността в национална валута на 45 000 EUR, а именно 300 000 куни. 
            
            
               Очаква се увеличаването на прага да намали административната тежест и разходите за спазването на данъчното законодателство за предприятията, тъй като те ще бъдат освободени от редица данъчни задължения, като например подаване на справки-декларации за ДДС или водене на регистри за ДДС. Очаква се също така увеличаването на прага да опрости събирането на данъка и да намали работното натоварване на националната данъчна администрация. 
            
            
               Според Хърватия увеличаването на прага няма да окаже значително въздействие върху държавните приходи. Хърватия е изчислила, че увеличаването на прага ще доведе до намаление на приходите в държавния бюджет с около 0,22 % от общия размер на приходите в държавния бюджет. 
            
            
               Лицата, чийто годишен оборот не надвишава прага, ще продължат да имат възможност да се регистрират за целите на ДДС.
            
            
               Хърватия поиска прагът от равностойността в национална валута на 45 000 EUR да се прилага от 1 януари 2018 г. до 31 декември 2020 г. 
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Люксембург
                  2
                бе определен праг от 40 000 EUR, на Белгия
                  3
                — праг от 25 000 EUR, на Полша
                  4
                — праг от 40 000 EUR, на Литва
                  5
                — праг от 45 000 EUR, на Латвия
                  6
                и Словения
                  7
                — праг от 50 000 EUR, на Италия
                  8
                и Румъния
                  9
                — праг от 65 000 EUR. 
            
            
               Дерогациите от Директивата за ДДС следва винаги да бъдат ограничени във времето, за да може тяхното въздействие да бъде оценено. Освен това разпоредбите на членове 281—294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие относно ДДС
                  10
                и в работната програма на Комисията за 2017 г.
                  11
               , предложението на Комисията под формата на всеобхватен пакет за опростяване следва да бъде представено до края на 2017 г.
            
            
               Поради това се предлага да се разреши на Хърватия да увеличи прага до равностойността в национална валута на 45 000 EUR от 1 януари 2018 г. до 31 декември 2020 г. или до датата на влизане в сила на директива за изменение на разпоредбите на Директивата за ДДС, отнасящи се до специалния режим за малките предприятия. 
            
            
               •Съответствие с другите политики на Съюза
            
            
               Мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ — „Small Business Act“ за Европа“
                  12
               , в което държавите членки се призовават да вземат предвид характерните особености на малките и средните предприятия, когато създават законодателство и, съответно да опростят съществуващата нормативна уредба.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
         
         
            
               •Правно основание
            
            
               Член 395 от Директивата за ДДС. 
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               
                  Решението се отнася до даването на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Хърватия, и засяга само тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               
                  Предложението за решение за изпълнение на Съвета увеличава прага на годишния оборот, под който данъчно задължените лица могат да бъдат освободени от ДДС. Следователно то разширява обхвата на мярката за опростяване, която премахва голяма част от свързаните с ДДС задължения за предприятията с годишен оборот, не по-висок от равностойността в национална валута на 45 000 EUR. 
               
               
                  Лицата, чийто облагаем оборот не надвишава този праг, няма да са длъжни да се регистрират за целите на ДДС, и така в резултат на мярката административната тежест върху тях ще намалее, тъй като те няма да трябва да водят регистри за ДДС или да подават справка-декларация за ДДС. Работното натоварване за данъчните органи също ще намалее. Това ще има положително въздействие върху намаляването на административната тежест за около 9 000 данъчно задължени лица, което представлява около 5,8 % от данъчно задължените лица, понастоящем регистрирани по ДДС в Хърватия, и следователно за данъчната администрация. 
               
            
            
               Бюджетното въздействие за Хърватия от гледна точка на приходите от ДДС възлиза на не повече от 0,22 % от общите приходи от ДДС.
            
            
               4.ОТРАЖЕНИЕ ВЪРХУ БЮДЖЕТА
            
         
         
            
               Предложението няма отражение върху бюджета на ЕС, тъй като Хърватия ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета.
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие.
            
            
               2017/0124 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  13
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)По силата на член 287, точка 19 от Директива 2006/112/ЕО Хърватия може да освободи от ДДС данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната.
            
            
               (2)С писмо, заведено в Комисията на 20 декември 2016 г., Хърватия поиска разрешение да въведе, считано от 1 януари 2018 г., специална мярка за дерогация от член 287 от Директива 2006/112/ЕО, разрешаваща на Хърватия да освободи от ДДС данъчно задължените лица, чийто годишен оборот е не по-висок от 45 000 EUR. Хърватия поиска съответният праг, който е определен на 35 000 EUR съгласно член 287, точка 19, да бъде увеличен на 45 000 EUR.
            
            
               (3)По-високият праг при специалния режим за малките предприятия е мярка за опростяване, тъй като може значително да намали свързаните с ДДС задължения на малките предприятия.
            
            
               (4)В съответствие с член 395, параграф 2 от Директива 2006/112/ЕО с писмо от 13 март 2017 г. Комисията уведоми останалите държави членки за отправеното от Хърватия искане. С писмо от 14 март 2017 г. Комисията уведоми Хърватия, че разполага с цялата необходима информация, за да разгледа искането.
            
            
               (5)От информацията, предоставена от Хърватия, около 9 000 данъчно задължени лица евентуално биха могли да се възползват от тази мярка, за да намалят своите задължения по ДДС, посочени в дял XI, глава 2 от Директива 2006/112/ЕО. Това също така ще намали тежестта върху данъчната администрация и ще опрости събирането на данъка. 
            
            
               (6)Като се има предвид, че тази мярка за дерогация ще доведе до намаляване на свързаните с ДДС задължения за малките предприятия, на Хърватия следва да се разреши да прилага мярката за ограничен период. Данъчно задължените лица следва да продължат да имат възможност да изберат да прилагат общия режим на ДДС.
            
            
               (7)Тъй като членове 281—294 от Директива 2006/112/ЕО относно специалния режим за малките предприятия са предмет на преразглеждане, е възможно директива за изменение на тези разпоредби на Директива 2006/112/ЕО да влезе в сила преди изтичането на периода на валидност на дерогацията.
            
            
               (8)По предоставена от Хърватия информация увеличеният праг ще има незначително въздействие върху общия размер на данъчните приходи, събирани на етапа на крайното потребление.
            
         
         
            
               (9)Дерогацията няма отражение върху собствените ресурси на Съюза, набирани от данъка върху добавената стойност, тъй като Хърватия ще извърши изчисление на компенсация по член 6 от Регламент (ЕИО, Евратом) № 1553/89 на Съвета.
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 287, точка 19 от Директива 2006/112/ЕО на Хърватия се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 45 000 EUR по обменния курс в деня на присъединяването на страната.
            
            
               Член 2
            
            
               Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на членове 281—294 от Директива 2006/112/ЕО.
            
            
               Член 3
            
            
               Адресат на настоящото решение е Република Хърватия.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 347, 11.12.2006 г., стр. 1. 
               
               
                  
                     (2)
                  Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7—8). 
               
               
                  
                     (3)
                  Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (4)
                  Решение за изпълнение 2016/2090/ЕС на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7).
               
               
                  
                     (5)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (6)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (7)
                  Решение за изпълнение (ЕС) 2015/2089/EС на Съвета от 10 ноември 2015 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 302, 19.11.2015 г., стр. 107).
               
               
                  
                     (8)
                  Решение за изпълнение (ЕС) 2016/1988/ЕС на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (9)
                  Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145).
               
               
                  
                     (10)
                  Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС: Към единно пространство на ЕС по отношение на ДДС — Време за избор, Брюксел, 7.4.2016 г., COM(2016)148 final.
               
               
                  
                     (11)
                  Работна програма на Комисията за 2017 г. — Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final.
               
               
                  
                     (12)
                  COM(2008) 394 от 25 юни 2008 г.
               
               
                  
                     (13)
                  ОВ L 347, 11.12.2006 г., стр. 1.